Erkki Keldo	Teie: 16.06.2025 nr 13-6/1655-2	
Majandus- ja Kommunikatsiooniministeerium	
	
 	Meie: 15.09.2025 nr 2.1-9/3524 - 1	

	
	
Riigivara otsustuskorras võõrandamisest (Kopliranna tn 18)		

Austatud Erkki Keldo	

Tallinna Linnavalitsuse 21. aprilli 2025 kirjaga nr 1-12/513-1 tehti Majandus- ja Kommunikatsiooniministeeriumile ettepanek Kopliranna tn 18 kinnisasja tasuta Tallinna linnale võõrandamiseks riigivaraseaduse alusel.
16. juuni 2025 kirjas nr 13-6/1655-2 palusite vastuseid alljärgnevatele küsimustele:
1. Palute teavet palju erihooldusteenuse kohti on Tallinnas kokku planeeritud ning kuhu ja mis ruumilistel kaalutlustel on need plaanis rajada.
Reorganiseerimise eesmärgiks on koostöös Sotsiaalministeeriumi ja Sotsiaalkindlustusametiga rajada Tallinna Linnavalitsuse poolt linna administratiivsetesse piiridesse 84 teenuskohta, sulgedes 85 teenusekohta mujal Eestis. Projekti elluviimise käigus nähakse ette AS-i Hoolekandeteenused Vääna-Viti Kodu ja Sillamäe Kodu reorganiseerimine, SA Narva-Jõesuu Hooldekodu erihoolekande teenuskohtade reorganiseerimine, AS-i Koeru Hooldekeskus reorganiseerimine, MTÜ Valgamaa Tugikeskus reorganiseerimine, MTÜ Lõuna-Eesti Erihoolekandeteenuste Keskus reorganiseerimine. Tallinnasse on kavandatud rajada 72 ööpäevaringse erihooldusteenuse kohta ja 12 teenuskohta äärmusliku abi- ja toetusvajadusega psüühikahäirega isikule. Teenuse sihtgrupiks on Tallinna linna kodanikud.
Sotsiaalministeeriumi 30. septembri 2024 käskkiri nr 62 (edaspidi sotsiaalministeeriumi käskkiri) toetuste andmise tingimused „Erihoolekandeasutuse reorganiseerimine“ seab konkreetsed ruumilised tingimused teenusüksuste rajamisel.
• Teenusüksused peavad asuma piirkonnas, kus on kättesaadavad nii avalikud teenused kui ka tagatud ligipääs õppimis- või töötamisvõimalustele.
• Teenusüksus peab asuma hästi ligipääsetavas kohas ja elukeskkonnas, mis toetab maksimaalselt inimeste sotsiaalset taastumist.
• Oluline on, et esmased avalikud teenused on jalgsi või ühissõidukiga kättesaadavad. Hoonest mitte kaugemal kuni 1 km peab paiknema ühissõiduki peatus.
• Kinnistu suurused peavad olema järgnevad: korterelamu puhul vähemalt 1500 m2, optimaalne 2500-3500 m2; peremaja puhul vähemalt 1000 m2 iga hoone kohta; ridaelamu puhul vähemalt 3000 m2.
Lisaks Vasara tn 13 ja Kopliranna tn 18 kinnistutele planeeritakse Tallinnasse teenusüksuseid Treiali tn 4 ja Pikaliiva tn 69 kinnisasjadele.
2. Palute teavet kavandatava hoone ruumivajadusest, esialgset paigutust moodustataval kinnistul ja selle põhilisi parameetreid.
Sotsiaalministeeriumi käskkirja lisa 1 ütleb, et korterelamu puhul peab kinnistu suurus olema  vähemalt 1500 m2. Hoone on planeeritud 3 korruselisena, ehitisalune pind 420 m2, suletud netopind ligikaudu 800 m2. Hoone asendiskeem on kirjale lisatud.
3. Palute teavet, mitu hoonet moodustatavale kinnistule rajatakse.
Käesoleva projekti raames soovime ehitada ühe korterelamu 30 teenuskohaga. Teise hoone ehitusõigus jääb linnale reservi, et ehitada korterelamu vähekindlustatud Tallinna linna elanikele ja peredele. Vajadus elamufondi suurendamise järele on tekkinud, sest Tallinna linn rendib hetkel Raadiku Arendus OÜlt Lasnamäel üheksat korterelamut, milles on kokku 1215 korterit, kuid leping lõppeb 31. mail 2031. Samuti on võimalus ehitatava hoone esimese korruse mahus pakkuda piirkonnas juurde erinevaid toetavaid sotsiaalteenuseid, nagu päevakeskus, noortekeskus, teraapiatoad jms, mille kaudu toetada piirkonnas vajalikke sotsiaalteenuste pakkumisi. Seega lisanduv hoonestusmaht on oluline täiendus linna piiratud maaressursile elamufondi rajamise eesmärgil.
4. Palute teavet, kas Tallinna linn on hinnanud teiste munitsipaalmaade sobivust lisaks Kopliranna tn 18 // Vasara tn 13 kinnistutele ning mis asjaolud välistavad analüüsi kohaselt kortermaja rajamist Tallinna linna maale.
Tallinna Linnavaraamet, Tallinna Linnaplaneerimise Amet ning Tallinna Sotsiaal- ja Tervishoiuamet on vaadanud üle mitmed linnale kuuluvad munitsipaalmaad, kuhu saaks rajada üksik-, kaksik-, rida- ja korterelamuid.
Analüüsitud on järgmisi kinnistuid teenuskohtade arendamiseks:
• Helmiku tee 116 - asub liiga linna servas ja teenustest liiga kaugel, liiga kaugel ka ühistranspordi peatustest.
• Vabaõhukooli tee 116 - pole piisavalt ehitusõiguse mahtu ja asub liiga linna servas, teenustest liiga kaugel, liiga kaugel ühistranspordi peatustest.
• Helmiku tee 69 - on funktsiooni leidnud, juba rajatakse perekodusid.
• Laine tn 26a – ei ole sobiv teenuse osutamiseks raudteest tuleneva müra tõttu.
• Nafta tn 1a - korterelamuks sobiv maa, kuid puudub sobiv ehitusõigus.
• Paagi tn 6 - korterelamuks sobiv maa, kuid puudub ehitusõigus.
• Mõisapõllu tn 1, Mõisapõllu tn 3, Mõisapõllu tn 5, Mõisapõllu tn 7 - hindasime aadressid teenusele mittesobivaks, kuna seal puudub väljakujunenud linnakeskkond. Krundid asuvad sisuliselt suurte mastaapsete spordihallide läheduses, on piiratud teedest, parklatest ja teistest asfaltplatsidest, mis on mõeldud peamiselt autoga liiklejatele. Jalakäiavaenulik keskkond põhjustab omakorda kehva ligipääsu ühistranspordile, vajalikele teenustele ja töökohtadele. Sellest tulenevalt on piirkond majutusega seotud sotsiaalteenustele ebasobiv.
Analüüsitud asukohtade tulemusena jäid valikutena järgnevad kinnistud:
Treiali tn 4 (pindala 1792 m2, sihtostarve elamumaa 100%), millel on kehtiv Kopli liinide ja lähiala detailplaneering. Antud kinnistule oleme tegemas ettevalmistavaid töid ehitusõiguse realiseerimiseks, millega näeme ette 24 kuni 30 teenuskoha rajamist. Kinnistu asub arenevas Põhja-Tallinna linnaosas, kus kõik peamised teenused on ühistranspordiga hästi kättesaadavad nii Sõle tänava ääres kui kesklinnas.
Pikaliiva tn 69, millele koostatakse Pikaliiva tn 69 kinnistu ja lähiala detailplaneeringut ning kehtestamise järel taotletakse kogu kinnistu Tallinna linnale eesmärgiga jagada kinnisasi erinevate kasutusotstarvete vahel. Näiteks rajatakse moodustatavatele kinnistutele lasteaed, põhikool, rekreatsiooniala ning kaks kinnistut on mõeldud sotsiaalteenusetele. Erihoolekandeteenused oleme planeerinud detailplaneeringu põhijoonisel märgitud pos nr 4 kinnistule, millele soovime rajada 3 üksikelamut kuni 36 teenuskohaga.
Asukoht on sobiv, kuna asub juba osaliselt välja kujunenud ning arenevas linlikus elukeskkonnas. Samaaegselt detailplaneeringu kavandamisega planeerib Tallinna Keskkonna- ja Kommunaalamet Pikaliiva tänava rekonstrueerimist nii, et sinna oleks võimalik käima panna ühistransport, mis on vajalik piirkonna teenindamiseks. Detailplaneeringu alal on ette nähtud ühistranspordipeatus, mis jääb moodustatavast kinnistust u 200 m kaugusele. Hetkel on lähim ühistranspordipeatus 500 m kaugusel ning lähimad teenused nagu pood, pakiautomaat, apteek 700 m kaugusel Rannamõisa tee ääres.
Vasara tn 13 // Kopliranna tn 18 kinnistu asukoht sobib samuti Sirbi, Kopliranna, Vasara tänava ja mere vahelise ala kehtestatud detailplaneeringust tuleneva ehitusõiguse tõttu. Asukoht vastab sotsiaalministeeriumi käskkirjaga kehtestatud tingimustele: ühistranspordi peatused ja toidupood on ligikaudu 500 m kaugusel Kopli tänava ääres ning peamised teenused on lihtsasti kättesaadavad nii Sõle tänaval kui ka kesklinnas.
5. Palute teavet, kas Vasara tn 9 ja Alasi tn 1 kinnistutele planeeritud korterelamuid on võimalik reorganiseerimisekava raames kasutusele võtta ning millist rolli mängivad need üldises nägemuses erihoolekande asutuste reorganiseerimisel.
Vasara tn 9 kinnisasjale, millele on väljastatud kehtiv ehitusluba 35 eluruumiga (62 toaga) sotsiaalkorterelamu ehitamiseks ja Alasi tn 1 kinnisasjale, millele on väljastatud kehtiv ehitusluba 30 eluruumiga (30 toaga) sotsiaalkorterelamu ehitamiseks, on mõeldud eluruumi tagamise teenuse eesmärgil. Teenuse eesmärk on aidata sihtgruppe, kes ise ei ole võimeline erivajaduse või sotsiaalmajandusliku olukorra tõttu tagama endale või oma perele eluruumi. Eluruumi tagamise teenus ja erihoolekande teenus on olemuslikult erinevad teenused, mis on mõeldud erineva abivajadusega sihtrühmale. Elamute projekteerimisel on lähtutud eluruumi tagamise teenuse sihtrühmast ja need ei ole sobivad erihoolekande teenuse osutamiseks.

Lugupidamisega	

	
	
(allkirjastatud digitaalselt)	
Oliver Eglit	
ameti juhataja

	
Lisa:	skeem	

		

Hiie Kaber
6404301 hiie.kaber@tallinnlv.ee